ลูก 3 เดือน เป็นดาวน์ซินโดรม มีอาการมือกระตุกข้างขวาข้างเดียวไม่มีอาการอื่นร่วม ประมาณ 4-5 วัน วันละ 1-3 ชุด และอาการหายไปเองมา 6 วันแล้ว ตรวจคลื่นไฟฟ้าในสมองพบว่ามีคลื่นชักจริงที่ สมองข้างซ้าย แต่ไม่รู้ว่ามากหรือน้อยเพราะไม่เคยตรวจมาก่อน คุณจะให้ทานยากันชัก แต่มีผลข้างเคียงเยอะรวมไปถึงดึงพัฒนาการน้องด้วย แม่กังวลว่าน้องจะพัฒนาการช้ากว่าเดิม จึงอยากทราบว่า หากน้องไม่มีอาการมาสักพักแล้ว ควรรักษาโดยการกินยาไหม มันสามารถหายได้เองไหม และการที่อาการหายไปเองเกิดจากอะไร
สวัสดีค่ะ โรคลมชักเป็นโรคที่เกิดจากความผิดปกติของระบบประสาทส่วนกลางซึ่งทำหน้าที่ในการควบคุมการทำงานของร่างกาย จนทำให้เกิดอาการชัก โรคลมชักสามารถเกิดขึ้นได้กับทุกเพศทุกวัย แต่ก็มักจะพบในผู้ป่วยเด็ก และผู้สูงอายุ โดยโรคลมชักนั้นไม่สามารถรักษาให้หายขาด แต่สามารถช่วยให้อาการสงบและไม่มีอาการชักกำเริบได้จากที่กล่าวมา ถ้ามีอาการชักเกร็งที่จัดว่าเป็นโรคจริง การรับประทานยากันชักต่อเนื่องมีความสำคัญ โดยการที่ไม่กินยา อาจทำให้โรคชักกำเริบ การกำเริบแต่ละครั้งอาจรักษาและควบคุมได้ยากขึ้นกว่าเดิม และการที่ชัดอาจจะทำให้มีผลต่อพัฒนาการได้มากกว่าการกินยากันชัก หรือผลข้างเคียงจากยาซึ่งยากันชักส่วนใหญ่ ผลข้างเคียงในเด็กที่พบได้เช่นเวียนศีรษะ ง่วงซึม อ่อนเพลีย คลื่นไส้ อาเจียน ตัวสั่น มีผื่นขึ้น และน้ำหนักตัวเพิ่มขึ้น แต่อย่างไรก็ตามยากันชักแต่ละชนิดมีผลข้างเคียงต่างๆกันไป และแพทย์จะเลือกตัวยาที่เหมาะสมและมีผลข้างเคียงที่เกิดขึ้นได้น้อยที่สุดให้อยู่แล้วแนะนำการกินยาภายใต้การดูแลของแพทย์ต่อเนื่อง ไม่หยุดยาเองเด็ดขาด และกลับไปตรวจติดตามอาการและพัฒนาการตามนัด